khistorydata/jeongjo-sjw-relations huggingface dataset:
정조 20년 · 목
備局啓言觀此愼信疏本則其一都城東南築雉城建敵樓事也其所爲說非無所據而經始之初必有裁量久遠之制亦難遽改非但役鉅費廣時詘擧贏而已請置之其一仁川設防營事也本府之界旣設永宗防營喬桐之地又置三道統禦都城江都互相控制則不必更設且一府之內疊設防營非所可議請置之其一水陸軍相換移定不緊鎭堡竝省合大使有廩祿而無得斂徵於軍卒事也水陸軍換定頃回將臣疏陳關問諸道待其報來當爲稟處而至於鎭堡合竝當初布置戍邊以報賊警大小雖殊各有形便則今以廩料之薄徵斂之弊不可遽議合竝而鎭將之無得防軍收布自是六事中一條亦不必別立令甲請更令兵水帥臣嚴加察飭其一郡縣中有城處重修無城處新築殘邑則竝小合大後築城事也八路州郡各設城堡以爲禦暴之具誠合鞏圉之策而以今列郡之邑勢民力初非可以議到者請置之其一江倉移設城內事也倉在江頭船泊倉前揆以緩急之慮雖似疏虞其在轉輸之道實爲便宜若欲移設於城內則二價之加磨鍊必將害歸於稅民且江民失利亦非障衛都城之意請置之其一南漢山城糶糴時令民皆持一塊石他山城一例申飭事也保障之地積置石塊非但爲築城之緊需亦爲備儲軍器中一事近來守城之臣皆不留心於此等至易之事以致舊規之廢弛者誠甚駭然請先自南北漢使之積纍分付於京外守臣嚴飭擧行其一軍制一依古制頭目人等唆剝之習禁止事也隊屬於里哨屬於面雖曰便於鍊習諸色軍伍未必皆在於同里同面査換移亮之際擾民必多固不可論而若其各班頭目誅求唆剝之習實爲鄕民難支之弊請嚴飭道帥臣這這察飭期於矯革其一鄕邑校生軍官等名目各定額數俾無濫雜之弊春秋講校生以小學講軍官以兵學居下者汰入軍籍若忠義郞廳等假銜一切禁斷事也近來軍政黃白疊役之弊專由於圖頉之名目滋繁充代之閑丁漸縮故也京而宗簿郞廳勳府翊衛外而校生院生把總千總一得帖文之後遂作免軍役之左契免者旣多充者偏苦朝家申飭前後非一而道帥臣及守令漫不致察一任痼弊事之寒心莫甚於此請自今以後校院生將官一依定額春秋捧講等事亦遵舊典宗簿郞廳勳府翊衛等帖文嚴飭該司無得如前過濫亦自各該邑査其眞假勿許施行之意分付諸道敎以依回啓施行其中積置石塊於城底不但南城爲然京城各門亦皆鳩置去去來來之人莫不手熟目慣挽近以來字內營門不能致察亦未免抛置然忽地申明徒歸撓民先從兩漢申飭嚴禁頭目軍誅求隊下軍之弊不待定制自是一律兵水使習陣也誅求者先斬後啓聞載在本司謄錄今不必只以察飭之意雍容行會徒損事面此一款置之又啓言水原幼學禹夏永疏本眈羅條則島陸事情羅鋪換貿皆有依據可以採用其中一萬包米二萬包租待登熟貿儲使島民載物產轉敗納錢本價受穀云云尤緊要中款此則待羅里鋪改節目時參互定規爲計貢馬說弊四苦役難支之端又各鑿鑿有據然馬貢以預先喂養事已有擧條之頒下者四役則前後守臣或遵朝令或從民願次次省減今則似不至於蕩產徵隣族之境云此兩條請姑置之以觀來頭禁盜條則以衣服器皿什物之保擧賣買爲捄弊之關捩者驟看雖似迂遠其實頗有妙理苟能禁緝之有效何拘些少之爲弊至於牛馬之錄其毛角形色造給紙牌使於賣買時傳掌者無論京外尤爲防奸之要道故相旣收效於按道朝家又頒法於諸路則今者所請便是修明舊制也然遽爾頒行不無初頭紛鬧之慮請爲先關問于諸道道臣待回牒更爲稟處統戶之規號牌之法自是金石之典載在通編之書京外有司之臣自當申明擧行每每提飭反有煩屑騷擾之慮言固可據而今不必別有施行請此一款姑爲安徐允之
정조 20년 · 강
遞工曹判書申思運職
정조 20년 · 목
因工曹坐不坐單子敎以在外判堂許遞
정조 20년 · 강
濟州牧使柳師模以別下錢椒劃貿條私貿條各穀畢製載候風領運馳啓
정조 20년 · 목
該牧使狀啓以爲臣於今二月十六日祗受內帑別下本州賑資錢四千兩白綿五百疋胡椒一百斗丹木三百斤領到全州府以白綿丹椒作錢二千兩一邊輸致先卽馳到都會官靈巖郡謹將朝家德意措辭發關於本州三邑使之一一布諭沿邑私商處廣求貿穀之路而非但窮春穀物鳩聚甚艱價直太踊包數無多故不得已將此悶迫之狀屢控于廟堂矣三月二十一日到付備邊司關內右議政尹蓍東入侍時以沿邑留庫穀折米二千石受價許劃事稟旨行會同月二十七日追到付巡營關內備局追關據折米一千石則以留庫穀劃貿一千石則私商處勿限石數從時直貿取云故留穀則一依巡營措劃領受私貿則廣求名處商米貿取留庫劃貿條則以詳定價本米每石三兩式麰租每石各一兩二錢式合價三千兩內寶城順天光陽羅州靈光咸平務安茂長等八邑所分劃米一百五十石租一千一百石皮麰八百二十石合各穀二千七十石本州折米之例麰異於租不以米每石皮麰二石七斗五升爲式只以米每石皮麰二石準折故今此所劃皮麰八百二十石折米爲四百十石而竝與米租折米通爲一千石所入價本爲二千七百五十四兩餘價錢爲二百四十六兩就各穀中除却各其元船價什一則實在各穀米一百三十六石六斗租一千石麰七百四十五石七斗五升折米共爲九百九石二斗二升五合而劃穀諸邑皆因營關知委以各其斛子來納此乃還賑繼巡之資而自有分排準式之例故取來本州斛子使各該邑監色一一較準則各邑斛子小大不一每斛所縮或爲斗許或近二斗寶城劃來米除船價實納四十五石七斗五升內見縮爲三石租除船價實納二百七十二石十二斗內見縮爲十八石二斗靈光劃來租除船價實納二百二十七石四斗五升內見縮爲二十二石十斗五升皮麰除船價實納九十石十三斗七升內見縮爲九石咸平劃來租除船價實納二百七十二石十二斗內見縮爲二十九石二升務安劃來租除船價實納二百二十七石四斗五升內見縮爲二十二石十斗五升茂長劃來皮麰除船價實納一百八十一石十三斗五升內見縮爲十三石四斗一升順天光陽羅州斛子則與本州斛子無甚異同別無大段欠縮通計五邑各穀斛縮則爲五十一石二斗三升三合實在折米爲八百五十七石十四斗九升二合故依此數領受上項劃貿價餘錢二百四十六兩則依前別下穀貿運例添船價磨鍊以給事自巡營關飭而各邑穀物皆以本州出來船隻替載運輸依其願只給元船價故添價條則候風所各邑船隻計穀分給私商貿取條則以錢三千兩米每石價錢七兩二錢式貿得四百十六石十斗七升內除却元船價三十七石十二斗則實在米爲三百七十八石十三斗七升而亦爲裝載於本州船隻私商來包大於官斛以本州斛子改量則每包所剩三斗五升式合剩米八十八石六斗二升竝與實在米合計爲四百六十七石四斗九升劃貿條私貿條合折米爲一千三百二十五石四斗八升二合見今穀船齊泊於所安島候風處而今月以來南風連日緊吹發船無路雖欲隨到隨送其勢末由今月十二日十四日再次領發纔到外洋風勢不利還爲到泊於候風處故今方早夜看風更卽領運計料
정조 20년 · 강
重推承旨閔台爀拿處兼春秋金良倜安經心尋命良倜等分揀
정조 20년 · 목
敎曰承旨入侍時以黑團領入侍之當該兼春秋等令該府拿問處之不能檢飭之當該承旨從重推考又敎曰不爲待令兼春秋令該曹他司口傳相換後兼春秋仍爲啓下先入侍後謝恩○因良倜等囚單子敎以分揀放送
정조 20년 · 강
拿處承旨蔡弘履李海愚宋銓金啓洛兵曹堂上朴聖泰尋幷分揀
정조 20년 · 목
是日將行漢學殿講吏文製述命官金履素病不入來改落點於李秉模未及入來而殿座時至承旨侍衛竝詣閤敎曰命官未及來待承旨與侍衛徑先詣閤當該承旨及兵曹堂上拿處仍命兵曹堂上令該曹口傳差出○因回弘履等拿處傳旨海愚囚單命分揀放送
정조 20년 · 강
重推承文院兼司譯提調李晚秀
정조 20년 · 목
漢學殿講講册例自譯院待令而使芸館待令栍筒亦有違式敎曰以槐院公事堂上兼管譯院提調則其所擧行宜不如彼而時刻已屆未能整待當該承文院兼司譯提調李晚秀爲先從重推考
정조 20년 · 강
命來初一日輪對官當次人受點後日次待令
정조 20년 · 강
飭承旨崔獻重膺命獻重陳疏賜例批尋施不敍之典
정조 20년 · 목
政院以今日殿座承旨當爲備員而同副承旨崔獻重罷職傳旨未下啓敎以何敢一向違牌乎傳旨勿施前牌催促○獻重陳疏略曰臣孼由自作身名僇辱欲守微諒則義分至重欲伸叨謝則廉防在前徊徨歧路罔知攸措臣情到此亦云悲矣臣之自來情勢雖不敢更事張皇而目今險路未盡物情難平東西班籍名無所係公議之不見容如此而徒懷怵迫嚴命抗顏周行則是無忌憚也此尤臣難冒之大防也屢犯違傲諒非獲已伏乞亟賜嚴勘賜例批○獻重違召敎以旣經外補屢遞職名情勢處義更無可言焉敢一味違召若昧竭蹶之義事體所在極爲駭然施以不敍之典
정조 20년 · 강
以黃昇源申耆韓用龜李晋秀爲承旨竝前望也
정조 20년 · 강
命壯勇營善騎隊犯夜人令該大將嚴治
정조 20년 · 목
二所巡廳啓言去夜三更壯勇營善騎隊申益文被捉依例移送兵曹敎以令該營大將査實嚴治
정조 20년 · 강
左議政蔡濟恭右議政尹蓍東陳箚賜批
정조 20년 · 목
命官李秉模病不入來以濟恭代之濟恭箚略曰今臣之病頑塊盤據蓋無一日安度要其歸則決然爲病廢人矣臣之此生不亦良苦乎哉今因吏文製述之便殿親臨命官天點誤及於臣豈不欲拚死趨赴而蠢動無路玆敢箚列伏乞亟削臣相職批以卿其勿辭安心調理仍命遣史官傳諭○命官望改落點於蓍東蓍東箚略曰今日漢學殿講與吏文製述考官受點之諸相臣皆適有故乃復命臣臣當祗赴不暇而昨於籌司罷歸之後忽覺渾身寒縮頭疼如碎强將承膺欲起還仆伏地惶隕如添一病伏願亟賜處分批以製講退期以待卿造朝卿須安心愼攝俟間視事仍命遣史官傳諭
정조 20년 · 강
命漢學殿講吏文製述試官及應講應製文臣姑令退去
정조 20년 · 목
敎以漢學殿講吏文製述命官造朝後爲之應講應製文臣及試官等姑令退去
정조 20년 · 강
命兵曹堂上差代望筒勿施
정조 20년 · 목
承旨閔台爀啓言兵曹入直堂上朴聖泰遞差傳旨以拿處改書出仍蒙分揀之命則口傳差代之望筒自在勿施矣從之
정조 20년 · 강
召見諸承旨及喬桐水使李性默于誠正閣
정조 20년 · 목
諸承旨待公事入侍性默辭陛也
정조 20년 · 강
飭薪島防禁疏忽之弊
정조 20년 · 목
平安兵使任嵂狀啓以爲卽接龍川府使黃仁煐彌串僉使任尙珍馳報內本月二十一日入薪島巡檢則薪島下端俗稱馬鞍島浦邊彼人結幕爲十三處中船十一隻小船五隻人數合爲一百二十四名府使與僉使大張軍威招致彼人中稍解文字者數人使能通漢語者以約束之截嚴犯界之罔赦書示傳語多般飭諭又問渠等結幕來接日子則彼人等以爲非不知防禁之難犯而漁利是趨今月十八日始爲來到結幕矣連因風雨漁採大不如前故方欲還歸之際有此禁逐之擧卽當快回云而擧懷恐怯達夜束裝二十二日同時齊發向往彼境外洋所謂船隻俱是漁採之類船中所載什物則漁網十六桴釜鼎三十二坐唐米六包而其外無他什物旣已盡數驅逐之後滯留空島亦甚有弊當日府使與僉使同爲出島云薪島搜討一款勿抱定限頻頻入察之意前後申飭不啻嚴截況當風和之時搜討之方不容少忽而該府該鎭之初不能瞭察又不能防禁以致許多彼人之容易投接結幕漁採極爲驚駭今雖無事逐送其在嚴邊政杜後弊之道地方官及該僉使疏忽之罪不可置而不論謹依壬子五月判下辭意龍川府使黃仁煐彌串僉使任尙珍等拿致臣營嚴棍懲勵計料不善檢飭之罪臣亦惶恐待勘敎以卿則到營屬耳勿待罪雖以該倅言之能以追逐之實狀報聞比之從前掩置之守令不可同日而語當該守令邊將決棍分揀此後益加着念以爲贖罪之地事卿其嚴飭之意令政院回諭
정조 20년 · 강
特補承旨申耆康津縣監召見于重熙堂
정조 20년 · 목
耆違召敎曰伊時事實不在金吾以府卽時目擊者言其大臣擧條措語之差爽此不過有問則對而適値除夕姑勿頒布不獨此承宣之承敎擧行昭晣備至之後焉敢更事違牌康津縣監除授當日辭朝時任縣監遞付京職○予謂耆曰俄者傳敎昭晣無餘矣耆曰莫非臣行已無狀之致今此恩補只切感泣矣
정조 20년 · 강
以李益運李肇源爲承旨竝前望也
정조 20년 · 목
政院以肇源方在罷散中啓命敍用
정조 20년 · 강
召見藥院提調沈頤之副提調閔台爀及諸承旨于誠正閣
정조 20년 · 목
藥院請診諸承旨持公事入侍也○予謂諸臣曰近來抱忌之習太過分數在前則身在藥院者只是一宿淸齋而入來今則一有犯染必至經月然後乃敢詣關因此謬習甚至至親間弔問亦不相通風俗迫隘所關非細此後則自今日登筵之人輔相聞知期於頓革舊俗可也
정조 20년 · 강
敍侍從違牌坐罷人前大司諫李喆模前承旨成德雨前校理沈興永張至顯金近淳李貞運前修撰李基讓李翊模趙德潤金熙采前持平李儒修鄭最成前司諫柳耕金孝眞崔重圭前掌令韓用鐸前獻納韓興裕鄭毅祚前正言李德鉉南基萬申淑李勉昇李基慶前應敎李始源前校理尹序東朴吉源朴鍾淳吳鼎源尹益烈金銑申大尹洪秀晚
정조 20년 · 목
備局啓言端午在近各陵寢祭官當爲差遣而侍從罷散甚多難以分排云在前如此之時連有請敍之規請侍從堂上堂下違牌坐罷人員竝爲敍用令該曹口傳付軍職允之
정조 20년 · 강
命行護軍李鎭翼喪加送致賻其子待闋服調用推禮曹判書閔鍾顯仍飭吏曹別致賻單子稽緩之謬規
정조 20년 · 목
禮曹啓言行護軍李鎭翼今四月二十六日卒逝弔祭致賻依法例擧行敎以依所啓施行致賻加送其子待闋服卽爲調用事分付已過屢日之後今始登聞難免稽忽之責卿則推考雖以吏曹別致賻之單言之若非經歲或過屢朔近成謬規殊非法意嚴飭該曹
정조 20년 · 강
命承旨申耆外補以韓山郡守改書分付
정조 20년 · 목
敎曰雖爲其弊邑之剸理而除補遞易則可悶適有見窠承旨申耆外補傳敎中康津以韓山改書分付又敎曰韓山郡守除朝辭赴任
정조 20년 · 강
命前假注書徐俊輔仍察廳任尹致永仍察上注書
정조 20년 · 목
敎曰前假注書徐俊輔仍察廳任前假注書尹致永仍察上注書之任
정조 20년 · 강
京畿監司金文淳請對命拿問
정조 20년 · 목
政院啓言京畿監司金文淳有時急稟達事來詣請對敎以何待引接而知之乎卿必錯聞而過動者卿爲先令該府拿問斯速退去
정조 20년 · 강
諸承旨詣閤請對不賜批命退去仍飭時原任閣臣母敢入禁標內
정조 20년 · 목
因諸承旨請對啓辭命還給口傳下敎曰今已下去予豈欺之見畿伯批旨亦可知之卽爲退去又命分遣宣傳官四人攔住諸閣臣詣闕之路雖朝房近處亦勿令來會以金虎門入直軍排立肅章門朝官一人毋得攔入
정조 20년 · 강
命江華留守金履翼奪符拿來尋分揀
정조 20년 · 목
敎曰沁留擧措萬萬駭然無事時船隻豈可下手聚繫於北岸乎事關紀律奪符拿來欲爲嚴處矣更思以官村無事爲近日酬應此事之左契江華留守金履翼分揀密符還授○設留守狀啓以爲本月二十八日辰時宣傳官二員奉標信與內司所屬等下來而司屬等直往防守所宣傳官二員直入臣營張鉉宅留府李儒曄以留守上來事傳標信故臣驚惶罔措之中竊伏念事關義分旣不敢輕犯慢命之罪勢難終遏亦不忍坐視壞防之擧萬萬不得已祗袛標信則宣傳官領臣還到文殊鎭臣始以行旣出境粗伸不俟駕之義而擧措將迫於目前職名尙在於身上到此一任其去來而揚揚前進義所不忍爲言則宣傳官仍爲奪符還入本府傳授於留府宣傳官而旋卽還來押臣到金浦境拘臣店幕當日酉時量留府宣傳官張鉉宅追後來到傳標信還授兵符仍傳斯速下去之傳敎以祗袛形止爲先馳啓又狀啓以爲臣在金浦境以標信祗受及密兵符還受形止才已馳啓而臣抱在店幕之際昨夜二更量有一冠服別提及司屬等領一餙轎直爲上去三更量有一冠服別提及司屬等領一餙轎又爲下來今此轎子下來旣在臣中路未受符之前故臣於還營後防守凡節更加嚴飭計料
정조 20년 · 강
諭左議政蔡濟恭右議政尹蓍東判府事李秉模勿待命還第
정조 20년 · 목
予聞時原任大臣來會朝房下嚴敎于大臣中原任閣臣處政院啓言議政府錄事來言左議政蔡濟恭右議政尹蓍東以爲嚴敎之下震懍靡措走伏金吾門外恭俟鈇鉞仍納命召敎以勿待命事遣史官傳諭仍傳命召旣見沁留狀啓則有何疑而不爲還第領相判敦寧亦令承史偕往本第後復命卿等分義何敢坐要恩禮以待偕往之命乎此意一體傳諭○政院啓言中樞府錄事來言判府事李秉模以爲嚴敎之下震懍靡措走伏金吾門外恭俟嚴誅敎以時任大臣批答同傳
정조 20년 · 강
遣承旨諭領議政洪樂性遣史官諭領敦寧金履素使之還第
정조 20년 · 목
敎曰大臣中原任閣臣處已使傳之領相及判敦寧亦以承史往傳下敎
정조 20년 · 강
命來詣關外諸臣退去二提學沈煥之二直提學李晚秀付金吾郞處之
정조 20년 · 목
敎曰有下敎於畿伯請對之時諸承旨請對時雖曰口傳必已聞知則豈可來詣闕外乎來詣欲爲請對乎欲爲陳箚乎欲爲呈疏乎焉有下敎爲名而將信將疑之事乎不在多言斯速退去大臣自當還第而二提學之謂以本職吏判祭官塡差事入於禁標內云萬萬駭然二直提學謂以自鄕上來亦入禁標雖與無端犯禁有異不可仍置付之金吾郞處之煥之曾呈焚黃辭單未及辭朝晩秀返自南陽省掃之行命煥之卽爲發行晩秀亦令還爲下去
정조 20년 · 강
命京畿監司金文淳拿處分揀仍飭察任
정조 20년 · 목
因文淳拿處傳旨敎曰莫若官村無事守臣分揀道臣何論此傳旨勿施○京畿都事趙得永狀啓以爲觀察使金文淳方在待勘中狀啓及日次膳狀依例代行敎以傳旨旣命分揀卽爲察任事下諭于道臣
정조 20년 · 강
命敦寧都正李章五改差
정조 20년 · 목
吏曹啓言觀此敦寧都正李章五上疏則旣無敦寧揆以公格不可仍置請改差允之
정조 20년 · 강
召見平安兵使任嵂于暎花堂
정조 20년 · 강
御春塘臺行西北別付料試射
정조 20년 · 목
別單柳葉箭入格北別付料軍官閑良金宗觀邊十四中直赴殿試出身崔在亨等二人邊九中各弓箭一部賜給閑良金光祚貫一中邊七中金翼忠貫二中邊五中出身金龍鳳貫一中邊六中閑良李漢源等二人邊五中各上弦弓一張賜給西別付料軍官折衝白仁默貫一中邊十六中加資折衝黃大元等二人貫四中邊八中各筒箇一部賜給出身金鉉貫一中邊九中閑良裵聖軫貫一中邊八中各弓箭一部賜給出身金鳳魯邊七中閑良鄭壽海等二人貫一中邊五中嘉善尹商華等二人貫一中邊四中各上弦弓一張賜給南關別付料軍官金履鉉貫一中邊九中直赴殿試嘉善朴光采貫二中邊七中弓箭一部賜給出身崔景行邊八中陳順泰邊六中各上弦弓一張賜給淸南別付料軍官出身金百錬貫三中邊八中加資李仁百貫一中邊八中折衝尹處正邊九中各弓箭一部賜給淸南未付料軍官閑良金麗秋貫二中邊一中直赴殿試南關未付料軍官出身趙祜重貫一中邊一中弓箭一部賜給西未付料軍官折衝李漢茂等三人邊二中各上弦弓一張賜給閑良金重元等二人貫一中西未付料軍官出身張允祜等十人邊一中各箭竹一百箇賜給關西抄上武士前萬戶金啓默鐵箭一矢二百步二矢一百九十步三矢一百八十五步敎以三矢雖未俱入帳殿能越二百步爲先木五疋施賞此後試射更爲待令
정조 20년 · 강
命贈承旨趙廷翼加贈正卿議諡贈承旨鄭百亨後孫參壇享班故博士尹衡志特贈三品職
정조 20년 · 목
敎曰近因編輯事始聞之贈承旨趙廷翼之忠義凜然比之同時賜諡諸臣相伯仲特贈正卿今番兩義士議諡時同爲擧行贈承旨鄭百亨節義卓爾觀於十旌門可以知之況其地處何如而旣未易名其後孫亦不得陪享云豈非欠事使之參班故博士尹衡志斥和一疏不下於胡澹菴則尙闕貤贈之擧其可乎特贈三品
정조 20년 · 강
命李鎭忠相當窠待窠調用
정조 20년 · 목
兵曹啓言李鎭忠招見草記事命下矣李鎭忠日前始爲上來故臣卽爲招來詳察則年爲三十九歲而言語極其詳敏身手亦頗俊秀敎以相當窠待窠卽爲調用
정조 20년 · 강
命濟州前判官洪履祚拿處分揀
정조 20년 · 목
司僕寺啓言濟州前判官洪履祚遞任前進上馬三疋今纔上來禾毛色別單書入依例內廏立養而俱爲體小瘦劣所見萬萬駭然不可諉以災年所致而不可無警責當該封進前判官洪履祚請令該府拿問勘處敎以分揀
정조 20년 · 강
命庇仁縣監李元八方山萬戶張壽恒等勘處
정조 20년 · 목
備局啓言軍餉居末拿問居二決杖居三推考還上居末決杖居二推考居三勿論旣有元事目還上未準居末拿問而若邊地守令則依前決杖舊還未捧守令論罪事載在通編矣卽見平安前監司金載瓉忠淸前監司李鼎運統制使李得濟捧未捧狀啓則平安道舊還上居末城山別將金致大居二龍淵別將安重一舊軍餉及舊還上別軍餉全未捧方山萬戶張壽恒忠淸道新還上居末庇仁縣監李元八居二瑞山郡守兪岳柱新軍餉居末庇仁縣監李元八統營所管新還餉未捧庇仁縣監李元八舊還餉居末固城縣令南履翼居二金海府使徐配修居三居昌縣令金鍒云矣瑞山係是私賑之邑雖與公賑有異旣是賑邑則宜有參恕之道該郡守兪岳柱依近例分揀統還未捧中固城金海兩邑守令向因該道臣捧未捧狀啓自本司草記論勘而特敎安徐則今不可以統穀之未捧更爲勘處固城縣令南履翼金海府使徐配修一體分揀之意竝爲分付舊還上居末城山別將金致大居二龍淵別將安重一舊軍餉及舊還上別軍餉全未捧方山萬戶張壽恒新還上居末庇仁縣監李元八請竝依事目分等勘處允之
정조 20년 · 강
命濟州判官趙敬日待待命拿囚
정조 20년 · 목
因義禁府拿來草記有是命
정조 20년 · 강
承旨洪義浩上疏乞郡賜批
정조 20년 · 목
批以疏辭下該曹稟處
정조 20년 · 강
御便殿行抄啓文臣去正月二月朔課講
정조 20년 · 목
試官徐龍輔李晚秀率應講文臣入庭行禮訖以次進講講論語正月朔副正字洪奭周以略居首二月朔副正字徐俊輔以略居首
정조 20년 · 강
全羅監司徐鼎修上疏請寢濟州沈失穀代送之命留庫穀令新牧使方便貿入批下備局命該道臣句管陸續裝發飭新牧使勸農務耽羅所封朔膳物膳加退二朔
정조 20년 · 목
疏略曰耽羅移粟事有不得不冒昧陳請者本州荐歲告飢民事孔棘仰貽宵旰之憂屢勤往哺之命冬春泛舟千里相銜環島生靈擧將旣飽旣煖出溝壑而奠袵席臣仰承若保之德意俯循將劉之民情思所宣導對揚豈或少忽第念賑糴有常式民口有定總以前後已運之穀較諸應受口總準以常行規式則排巡繼等決知其不至窘乏而該守臣加請之擧大非臣始料所及殆亦事理之外也繼又有船隻沈失故論列登聞以俟處分近萬捐帑再出格外而仍令就沿邑留庫分數劃付且有沈失穀代送之命臣於是惝怳罔措不知何以爲計羅雖隔海亦管內屬邑其所救極卽臣職分豈以島陸有間而酌量彼此事情陸民之積受困瘁未始不若島民之荐罹饑荒每有一番轉輸輒加一層民弊而連年海運百弊俱滋且沿浦倉儲見皆枵然今若一準島請畢輸乃已則非但行之不得誠恐公私竝竭主客俱弊而止爲今之計沈失代送姑許還寢以舒一分民力至於留庫推移折半區劃之數雖已飭各邑準斛出給其餘折半若使陸邑換貿輸送其弊便一移轉依昨冬貿穀例付之該牧分送裨校得以方便貿入船運一事尤係難言之弊該牧使方住靈巖都會所本州船舶且多來泊使穀出該邑只爲交付於都會所該牧使所住處則涉海之便島船勝於陸船而亦可謂順付除弊昨今年沿民偏苦臣實見聞而唯知趨承爲恭不思據實一陳仰請明命非所以體我聖上一視均惠之道玆敢不揆猥屑仰瀆崇聽伏乞特許採施使已竭之民勢不至重困批以春後之特給帑錢綿椒準二萬金之數者豈不知無於例之特例乎大抵沿民之受困無異島氓之阻饑此所以不顧無例不拘恩竭抑損常供再發帑需者也然而沈失條代送與留庫穀物之換給俱出不得已疏陳民弊旣若此言念沿民之怨咨嗟歎不聞如聞其聲然則如之何爲可卽令廟堂從長草記稟處待批下三懸鈴星火行會俾免後時之弊○備邊司啓言昨今三年濟州區劃各穀合爲五萬三千五百餘石則船粟往哺之恩在島民固河海如也而沿民之運輸駕海積受困瘁殆無異於島中之荐罹飢荒則朝家非不下燭此狀軫恤到底只緣守臣狀請民情渴急不得不隨請許施然宵旰之念每軫於船運艱苦濟校之從便換貿耽船之隨出許載差員之不令騎船穀縮之別下充補船費之帑錢另給皆所以兼軫島陸民情要令彼此俱便之政而今者道臣陳疏較量排巡恒式歷陳貿取事宜且請沈失條代送事姑許還寢全令新牧使擔當擧行必有的見便否指陳中窽而然且聞島中農形牟麥立苗大有可望云以此以彼竝依所請許施而但昨年島民戶口之多數減縮專由於請穀之不敷接濟之失時則懲前毖後乃至有前後惻怛之敎再次發帑之恩而沿民憖恤之意未嘗不竝行于其中也其方便貿入與穀出該邑之交付都會等事只令未赴任之新牧擧行不有道臣句管則過時誤事之患勢所必至此則該道臣隨事指揮趁卽收合陸續裝發必於麥嶺前盡爲運入亦令新牧趁卽交龜一以宣布德意一以奠安民生又以勸課農務無至有如前遷就之弊實合事宜請以此更爲嚴飭於道守臣處允之敎以沈失穀物比之昨今年五萬餘包無異滄海一粟仍爲勿論前功可惜其在一視之意爲沿民雖不得徵給其代亦豈可全然置之不念虧簣之歎乎況命令當信則不可以麥事之有望而忽之濟州所封朔膳物膳加退二朔勿封事分付守臣
정조 20년 · 강
命送咨官于北京以探使行後事情
정조 20년 · 목
備邊司啓言今番進賀使行出來之後謝恩使入送之計不得不中止則謝行不爲起送事及詔書順付事方物移準事賜物事使臣參宴事三大節表式祗受事皇后三節表箋方物停止事長淵漂民出送事諸般緣由竝當卽具文字移咨于禮部而此與年例移咨有異恐不可自灣府傳給鳳城將使之轉致北京事當別定齎咨官馳往呈咨兼探使行後事情而不無等待之事初有參差之論故遷就至此今則等待者無期參差者歸一謹依日前筵敎問議于左相則亦以入送咨官爲當云令該院擇定譯官中能言解事之人使之不多日內治發馳進以爲六月內回還復命之地咨文各道前已製置獨漂民回咨未及撰出亦令槐院依例擧行同時付送事請分付司譯院及承文院允之
정조 20년 · 강
命嶺南出身李命有以相當窠調用李以龍等竝置之
정조 20년 · 목
兵曹啓言卽伏見慶尙監司李泰永啓本則因兵曹啓下關以傳敎內辭意知委列邑宣薦武臣登科年久尙未筮仕之類搜訪後參量其登科年條最久者開錄而晉州出身李命有年七十二癸酉登科丙申宜薦甲寅加資咸安出身李以龍年五十二甲午登科壬寅宣薦癸卯禁軍河東出身鄭必臣年五十五甲午登科壬子宣薦梁山出身朴春興年五十九乙未登科癸丑宣薦云矣各人等年歲登科薦目相考則果爲的實而李命有年過七十登科四十餘年越薦且踰二十年而甲寅以偕老陞資只除僉樞果不免沈屈相當職調用似合事宜李以龍等登科雖過二十年越薦旣至四五年則不可以久屈論請竝置之允之
정조 20년 · 강
命晉州前萬戶朴旨鳳收用
정조 20년 · 목
兵曹啓言晉州前萬戶朴旨鳳今始上來故臣卽招見則身手果爲精緊而年方四十一矣敎以收用
정조 20년 · 강
命庇仁縣監李元八過麥秋後拿來
정조 20년 · 목
因庇仁縣監李元八方山萬戶張壽恒拿處傳旨敎以其中守令過麥秋後拿來
정조 20년 · 강
命兵曹佐郞權烒分揀放送
정조 20년 · 목
義禁府啓言兵曹佐郞權烒原情以爲莫重廟享之時當初禁喧惟知門禁之爲嚴不當禁之人過加防塞反致喧聒當禁之事則矇未審察專不檢戢自歸乖當之科云請刑推得情敎以分揀放送
정조 20년 · 강
御春塘臺行壯勇營及武藝廳夏等試射
정조 20년 · 목
具平戎服乘馬出保定門開金大吹打入靑陽門大將率壯勇衛馬步軍臺下分左右札駐試官前兼都提調尹蓍東外使趙心泰前大將李漢豊前從事官洪善養臺下右邊祗迎詣春塘臺降馬陞座止吹打旗幟左右分立小開門吹打前都提調尹蓍東前從事官洪善養曲拜參現止吹打內使金持默外使趙心泰及知彀官敎鍊官別武士挨次參現三班叩頭內使稟放升壇砲以鼓代行下皆倣此鼓三通鳴金大吹打仍止內使稟升旗放砲鼓一通升旗試官及諸將官挨次參現掌號笛聚官旗各報叩頭起去應退仍行試射蓍東心泰善養前把總林泰遠前善騎將任聖說前哨官李光益徐俊輔爲帳前試官試諸將官知彀官壯勇衛試官亦於帳殿試射內使金持默前把總李格前善騎將曺允精前哨官李堯憲白東修爲丹楓亭分所試官試敎鍊官別武士付料武士武藝廳善騎隊又試大將所陪旗手燈籠軍牙兵技藝前大將李漢豊前把總徐有秉李海愚前哨官尹頤東爲宜春門分所試官試巡令手吹鼓手大旗手燈籠軍技藝把總申鴻周前哨官李觀成李檍魏光軫爲薑田分所試官試步軍三哨中司吹手三哨能技軍技藝把總鄭學畊前把總李源徐英輔前哨官李長煜李海淸爲石渠門分所試官試牢子塘報手帳幕軍善騎將標下軍武藝廳技藝前善騎將李晉秀前哨官李恒林鄭周誠爲不老門分所試官試牙兵都提調陪旗手餉色陪旗手從事官陪旗手別將左右司吹手伺候軍技藝把總吳毅常前哨官朴應浩爲瑞蔥臺分所試官試武藝廳技藝
정조 20년 · 강
行抄啓文臣二月朔親試試官尹蓍東沈煥之徐龍輔李晩秀金勉柱
정조 20년 · 목
試官率應製文臣入庭行禮訖以斗酒聽黃鸝爲詩賦律題懸題後命諸文臣進去不老門內詩賦律中從自願製之收券訖科次副正字金處巖賦三上居首承政院注書金履永七言古詩三下居首司僕寺正崔光泰七言十韻排律三上居首○予曰濟州船穀事何以行會耶右議政尹蓍東曰爲島民捐帑實是前古所無之惠政而沿民之荐歉失業亦不下於島民則今爲略干沈失之穀又捐列郡之公穀其勢不可不念道臣疏請言甚切實依其所請卽爲行會矣予曰濟州新牧何日當渡海耶蓍東曰料理穀物後可以渡涉矣予曰齎咨官何當入去云耶直提學李晩秀曰咨文姑未修正矣予曰使之從速治發可也予曰李命白子事果問其所願乎晩秀曰命白子名卽思恭也招問則乃是倭學譯官得差聰敏一窠渠之所願云矣予曰此非取才窠乎晩秀曰聞是取才窠而曾亦有以效勞特差之例此等人以此收用似無妨矣予曰然則自本院從便收用可也予謂蓍東曰近來侈風在所當禁而備局甘結之出草者其中亦不無窒礙難行之事雖以細紵一事言之信令之道當愼其初禁紵而布之細者不下於紵矣禁細而衣之裏者亦不可盡禁矣此等處不可無闊狹而所禁節目更加消詳好矣
정조 20년 · 강
行諸試官及將官將校等別試射善騎隊等試藝
정조 20년 · 목
臺上設轅門立騎芻貫革及銀盤命試官以下將官將校等試柳葉箭一巡仍命鐵前遠射及善騎隊馬上交戰棍芻人捧擧案應試放砲立籃高招掌號笛聚應試人于轅門外各試一巡
정조 20년 · 강
賜饌于諸臣行軍兵犒饋
정조 20년 · 목
日向晏將行宣饌命承史閣臣抄啓文臣班于左試射試官以下將官等班于右將校以下至馬步各哨軍兵班于前以次宣饌犒饋
정조 20년 · 강
親頒試射入格人賞典
정조 20년 · 목
頒賞時至放砲立壯勇衛左右列旗及五高招聚軍臺下左右哨善騎隊各成蜂屯陣壯勇衛及步軍各成方陣仍爲頒賞立壯勇衛旗向內點吹打壯勇衛還入侍衛立黃神旗麾旗三次後罷陣○別單將官柳葉箭入格外使趙心泰邊二中豹皮一令大將行上護軍金持默前大將行護軍李漢豊以上邊一中各虎皮一令哨官前副正金處純貫一中邊二中加資善騎將前府使李東善邊三中陞敍哨官出身李栻貫二中弓矢一部前哨官中樞都事魏光軫貫一中邊一中前把總前牧使徐英輔前善騎將前府使任聖說前哨官前宣傳官李景德以上邊二中各弓箭一部前把總前兵使李海愚哨官前判官李致默前宣傳官申義顯金煐前哨官前府使李光益前營將李檍前中軍李觀成前郡守尹頤東前副正姜彙喆前注書徐俊輔額外壯勇衛出身任聖臯以上邊一中各弓子一張將校柳葉箭入格敎鍊官崇祿金得源邊五中邊將除授知彀官嘉善金鰲福貫一中邊二中熟馬帖一隻知彀官前萬戶李彥懋敎鍊官前別提金昌信出身崔泰福別武士崇祿鄭東仁嘉義朴載遠以上貫一中邊一中出身朴孝達朴再仁以上邊二中各弓子一張知彀官前守門將李▣九敎鍊官折衝史廷煥以上貫一中知彀官前察訪成元柱出身李魯昌敎鍊官嘉善鄭道寬王道源朴枝萬折衝李愼培出身金敏重金復淳直赴吳再榮別武士折衝安德恒出身李千福宋德煥金泰福金泰鼎鄭德漢以上邊一中各箭竹一百箇差備武士柳葉箭入格武士出身金彥國貫一中邊一中韓黎天方順大朴尙業以上邊二中各箭竹二百箇朴重儉貫一中崇政金光益嘉善陸致謙折衝車繼宗金宗祿以上邊一中各箭竹一百箇將校小布入格壯勇衛閑良柳在源五中直赴殿試別武士閑良韓大彥三中直赴會試差備官小布入格訓鍊奉事吳福運申琙以上二中各弓子一張吳繼順一中箭竹一百箇別較藝入格武士崇政金光益鐵箭一矢一百八十一步二矢一百七十一步三矢一百七十八步壯勇衛嘉義金孝逸鐵箭一矢一百七十步二矢一百七十步三矢一百七十步各筒箇一部木二疋出身朴東翼鐵箭一矢一百六十九步二矢一百六十五步三矢一百六十九步筒箇一部嘉善金春雲棍芻二中米四斗敎鍊官閑良朴道性壯勇衛折衝浪處浩出身李道郁左哨善騎隊兼司僕李漢郁以上棍芻一中各米三斗出身陸慶輝兼司僕姜世起李漢郁右哨善騎隊出身朴泰茂以上交戰上下各布一疋壯勇衛各技計劃一等出身崔東植加資二等資憲韓大順等二人各付上護軍三等嘉善曺潤章任慶麗付司果慶麗柳葉箭沒技特爲加資四等折衝崔碩輝等五人各熟馬帖一隻五等出身李漢俊等五人各半熟馬帖一隻六等嘉善黃仁爀等五人各兒馬帖一隻七等折衝金景興等五人各筒箇一部八等出身高行敏等五人各弓矢一部九等出身李鳳燁等五人各弓箭一部十等出身高喜喆等二人各弓子一張左哨善騎隊各技計劃一等兼司僕李漢郁等三名各熟馬帖一隻二等兼司僕全永圭等六名各半熟馬帖一隻三等良人李東元等九名各兒馬帖一隻四等兼司僕廉興孫等五名各弓箭一部右哨善騎隊各技計劃一等兼司僕李尙浩等三名各熟馬帖一隻二等兼司僕朴光弼等六名各半熟馬帖一隻三等出身金光洽等九名各兒馬帖一隻四等良人金昌祐等三名各弓箭一部左右哨善騎隊馬上才入格兼司僕李漢郁超等木布各二疋姜世起上上木一疋布二疋出身金景輝等三名上中各木布各一疋良人朴春文等二名上下各木一疋李逸源等三名上中各木布各一疋各色軍技藝入格牢子朴枝弘等十三名上中各木一匹李壽䝺等十五名上下各布一匹巡令手尹虎完等十四名上中各木一匹朴仁興等二十一名上下各布一匹吹鼓手吳擎豪等七名上中各木一匹朴文璧等十名上下各布一匹細樂手丁載文等六名上中各木一匹扈福得等十二名上下各布一匹大旗手金萬雄等九名上中各木一匹睦成根等十九名上下各布一匹塘報手金應漢等八名上中各木一匹金成柔等十名上下各布一匹燈籠軍金致緩等三名上中各木一匹安聖哲等十一名上下各布一匹帳幕軍金光欽等五名上中各木一匹宋昌郁等十一名上下各布一匹牙兵黃致中等六名上中各木一匹金廷炫等十一名上下各布一匹都提調陪旗手尹東祐等二名上中各木一匹李得燁等五名上下各布一匹提調陪旗手朴興仁上中木一匹姜光得等五名上下各布一匹大將所陪旗手金繼得上中木一匹金鼎九等四名上下各布一匹燈籠軍金致大上中木一匹鄭守寬等四名上下各布一匹牙兵李興龍等四名上中各木一匹趙道民等三名上下各布一匹從事官陪旗手金鳳哲上中木一匹林景春等二名上下各布一匹別將所吹手具哲運等三名上中各木一匹李東燁等十三名上下各布一匹左司吹手孫仁賢等三名上中各木一匹金聲玉等四名上下各布一匹中司吹手梁恒謙等四名上中各木一匹柳運弘等十名上下各布一匹右司吹手安慶義等二名上中各木一匹呂自得等五名上下各布一匹善騎將標下軍李鎭芳等二名上中各木一匹金錫範等八名上下各布一匹伺候軍趙哲明上下布一匹中司三哨軍技藝入格前哨軍馬重太等七名上中各木一匹姜渭興等三十五名上下各布一匹中哨軍朴得完等二名上中各木一匹文世大等四十一名上下各布一匹後哨軍劉貴得等六名上中各木一匹姜承文等四十一名上下各布一匹中司三哨能技軍技藝入格前哨軍徐光修等五名挾刀上中各木一匹金光珍等三名挾刀上下金長碩等二名交戰上下各布一匹中哨軍李道彬挾刀上中交戰上下木布各一匹李興仁等九名挾刀上中各木一匹朴鳳得等挾刀上下崔喜得交戰上下元昌孫棍棒上下各布一匹後哨軍韓宗喜挾刀上中交戰上下木布各一匹韓重泰等七名挾刀上中各木一匹張泰華等三名挾刀上下禹世績棍棒上下各布一匹員役書吏孫宗大等二十名各木一匹賜給○武藝廳各技入格兼司僕李珎曄柳葉箭貫一中邊二中直赴會試梁慶敏等十五名柳葉箭邊二中張致福等二名騎芻二中各兒馬帖一隻賜給○頒賞訖乘馬出靑陽門入保定門還內
정조 20년 · 강
命政府薦選淸白吏
정조 20년 · 목
右議政尹蓍東啓言淸白吏薦選事連伏承從速爲之之敎公私文蹟今始收聚先朝丁巳依肅廟朝已例令二品以上各薦三人凡三十餘人尙未都堂會圈而本薦記遍求于公私所藏而終未得之今當以肅廟甲戌選後諸臣通融議薦二品以上則以時原任備堂六曹漢城府兩司長官爲限各擧所知勿拘二人或三人書送于政府政府稟旨牌招西壁及吏禮曹堂上會議取捨磨勘以啓似爲酌古參今之制請以此擧行從之
정조 20년 · 강
重推禁軍別將柳孝源仍命禁軍積仕見汰者區處之方問于諸將臣
정조 20년 · 목
右議政尹蓍東啓言近聞禁軍之汰付捕校者前後爲五十一人而積士七年以上者爲二十八人六臘月亦爲久勤當次之人云其轉相稱冤在在騷動亦勢之所必至也昔在先王朝以禁軍之多不擇人一時竝汰六十餘人而擧措得宜之故雖見汰之人不敢爲稱冤之計今則紀綱日下難望其失祿者之沒齒無怨而汰改之際亦恐無漸欠商量而致此矣當該禁軍別將柳孝源從重推考其積仕見汰者更爲問議于諸將臣以爲從便區處之地恐合事宜故仰達從之
정조 20년 · 강
命倭學玄啓根崔猉齡單付知事漢學金倫瑞李鎭復李邦華單付同知
정조 20년 · 목
右議政尹蓍東啓言譯官加資人中前後效勞者抄付實職事頃伏承下敎矣倭學資憲玄啓根崔猉齡漢學嘉義金倫瑞李鎭復嘉善李邦華皆自中久次而亦多勞勩之可紀合有施賞之道云分付西銓資憲二人單付知事嘉義以下三人竝單付同知以爲疏通聳勸之地何如從之
정조 20년 · 강
命倭學作貢尾蔘還屬倭譯依例擧行
정조 20년 · 목
右議政尹蓍東啓言倭學譯官單蔘之擔當入給近四十年無弊擧行癸丑以尾蔘添價事不無隱情之可罰者元貢中除出尾蔘條而別給方外之人使食其剩餘亦已三年于玆矣渠輩事無論可駭與否以其口吻中物奪此畀彼殆若蹊田而奪牛諸議皆稱過當其時度支主管之臣亦以爲當屬倭譯且近來此輩生涯凋殘之時尤宜有軫恤之道自今年尾蔘作貢還屬倭譯使之依前擧行何如從之
정조 20년 · 강
命李魯春蕩滌俾與俱收之列
정조 20년 · 목
敎曰李魯春事日前頒赦歲抄欲爲詢問於卿而卿自郊館迎勅所入來伊日賓筵已至日昃悤悤未果提及矣當初處分豈特渠前章後疏之判異乎句語之間語多不擇且思之伊時有傾奪之漸故果爲嚴處而不卽收敍亦出於爲世道之意近年以來浮於魯春倍蓰者無不蕩滌渠獨不生不滅刑政未免顚錯莫云疏釋之近於兩截如彼處分若是疏釋皆各有斟量欲令魯春免鬼爲人卿意何如右議政尹蓍東曰李魯春事無論前後是非之如何本是年少未經事之過也方當聖世殆無一物之棄而十三年廢痼尙在人鬼未分之中唐臣陸贄所謂悔過者無由自補蘊才者終不見伸有違王者開懷含垢之大體聖哲誘人遷善之良圖者誠至言也今者聖敎及此臣實爲之感謝欽頌何敢有異議乎敎曰魯春蕩滌俾與俱收之列○吏曹判書沈煥之曰故知事李瀞卽李魯春之祖也其自剄一節合有褒揚之典而尙今未施今因言端敢此仰達矣予曰此等處大義理所闕旣不到精微處則有難遽議矣予曰趙廷翼尹衡志卓異之忠節可徵國史而尙未貤贈誠爲朝家之欠典故日前以趙廷翼贈諡尹衡志贈職事有所傳敎矣仍敎水原留守趙心泰曰趙廷翼爲卿之祖乎心泰曰然矣
정조 20년 · 강
命耽羅貢馬點馬時每島限十匹擇取喂養過冬待時進貢
정조 20년 · 목
司僕寺提調尹蓍東啓言濟州貢馬在本場時擧皆體健有步趣及當進貢之際必値盛炎動軍驅捉馬群雜沓橫跳亂蹴牝者落雛雄者致傷各場馬額之漸縮未必不由於此而及其乘船下陸病瘦無餘地至於驅策上京則非久輒多致斃否亦駑劣不可用誠爲可惜牧使每年秋例爲歷巡而點馬爲大政自今年定式每場各十匹驅點時擇取令場監與牧子喂養過冬待時進貢則牛島外十三場當得一百三十匹熟馬性氣旣馴飮齕如常雖駕海登程決無無端生病之理島中事情則無甚爲難進貢事體則在所當然而又除調發時諸般官民之弊驅捉時馬群減縮之患臣曾待罪本牧略知其便否且採島民解事者之言今因言端而仰達請以此出擧條申飭于耽羅守臣亦以形止先卽狀聞事竝爲分付從之
정조 20년 · 강
召見藥院提調沈頤之副提調趙尙鎭及諸承旨于誠正閣
정조 20년 · 목
藥院日次請診諸承旨持公事入侍也○予謂頤之曰聞備局禁奢甘結草多出於卿手云而諸條中細紵之禁合有商量紵之換布外似從儉而細布之糜費反有甚焉且士庶之細衣一切禁斷係是行不得之事令不可不信設令之初固當審愼議于大臣更加消詳頤之曰細紵禁斷多有窒礙處聖敎至當矣近來細紵之踊貴專由於輸入燕貿臣意則限十年禁斷此路好矣
정조 20년 · 목
敎曰平安監司下批政事尙不取稟豈以臺諫有闕政取稟已入而然乎政官待明朝牌招開政下批
정조 20년 · 강
命注書金履永還付翰林
정조 20년 · 목
敎曰注書金履永令該曹口傳還付翰林牌招入直
정조 20년 · 강
命忠壯將金聖集如未下去明日入侍
정조 20년 · 목
兵曹啓言忠壯將金聖集才已上來一次入直後呈訴下去本鄕矣依傳敎本職減下敎以如未下去明日入侍後下去如已下去置之
정조 20년 · 강
推承旨李晋秀拿處假注書任俊常
정조 20년 · 목
政院啓言凡於擧條以職事稟達者隨其職名書塡自是格例而今此濟州貢馬事擧條中職名不以該寺提調書塡誤以右議政書入有違格式事甚未安當該注書所當重勘而本院請推之外無他可施之罰何以爲之敎以捧納承旨推考當該注書拿處
정조 20년 · 강
正言南基萬因災異陳疏附奏引義賜批
정조 20년 · 목
疏略曰太陽之尊陰虹敢干春臺之下花信尙寂麥秋不遠而野無靑色維夏已屆而陰風尙冷是何聖明之世而有此衆災之疊臻也天道人事不可以差殊觀也人事得於下則天軌順於上人事失於下則天變見於上此所以洪範庶徵必從五事上推說去而中庸之位育極功要在於致中和三字夫中者不偏倚之謂和者無乖戾之義今日之災未必非乖常之感得者則意者殿下於中和之工未盡其道而然歟中和之致與不致惟在於七情之中與不中而七情之中節惟怒爲難不怒其所當怒者非所謂中節也怒其不當怒者非所謂中節也必若大舜之怒四凶顏子之不遷怒然後方可謂聖人之怒而試看今日之假息於天地之間者凡幾四凶也快施典刑以洩輿憤是殿下一怒處而一向靳持終不處分則是殿下之不怒其所當怒而其與大舜之怒四凶者異矣至於禁堂之覆逆三司之爭執是殿下容忍翕受處而竄逐之摧折之設禁而沮抑之則是殿下之怒其不當怒而有異於顏子之不遷矣然則殿下之怒於是乎不中節而其於中和之極致果有所未至矣欲望天地之位萬物之育得乎誠願殿下不患天災之未祛而惟患聖學之未至於其未發而極致其中於已發而極致其和使吾之一喜一怒一動一靜無一毫偏倚乖戾之弊然後方可以心和氣和而天地之和應矣惟我殿下懋哉懋哉臣有萬萬駭憤如不欲生者不得不一暴於殿下之前臣伏見司諫吳鼎源所啓則其論邪學之害以爲湖嶺之間轉益熾蔓臣嶺人也噫嘻痛矣此言何爲而至哉今之嶺南雖不如古之嶺南而爲士者猶能誦先聖之書服先正之訓其於極天秉彝之良性猶有所不墜者矣臣未知今之所謂邪學果何等學而彼鼎源乃以湖嶺混稱隱然歸一道於夷狄禽獸之域其爲言危且險矣世道如此天災時變何所不有也雖然鼎源亦殿下之臣子也豈敢誣人之不暇而不知其因陷於罔上之科哉此必有見而亦必有所聞臺臣果有眞箇見聞如其指摘而現發則朝廷之上自有典刑而嶺下人士亦將齊聲共討之不暇如其不然彼鼎源烏得免誣罔造言之律哉臣今意外所遭萬分迫切不得不冒昧仰籲伏乞亟賜鐫遞俾遂私情批以所陳當留意附陳引義過矣爾其勿辭察職
정조 20년 · 강
重推吏曹判書沈煥之仍命違牌勿捧傳旨
정조 20년 · 목
煥之三違召敎曰雖未知病勢之何如而連違召命有關事體吏曹判書沈煥之從重推考與參判更卽牌招違牌勿捧傳旨又敎曰吏判處義過矣牌去來催促卽爲入侍
정조 20년 · 목
以徐美修爲大司諫李儒修申史澳爲掌令李德鉉爲正言尹序東爲校理吳鼎源爲副校理林漢浩爲修撰李書九爲刑曹參判曺允大爲左尹李義綱爲敦寧都正李晚秀爲大司成尹得孚新通也李秉鼎爲知經筵鄭復曾爲重林察訪故博士尹衡志贈副提學鄭東愼爲副總管
정조 20년 · 강
吏曹以承旨洪義浩乞郡疏本回啓
정조 20년 · 목
該曹啓言承旨洪義浩親老家貧菽水難繼之狀通朝之所共知許畀一邑俾遂便養之願允合於孝理之政而通列之臣出補外邑事體不輕臣曹不敢擅便請上裁敎以依回啓施行
정조 20년 · 강
命輪對當次人受點後日次待令
정조 20년 · 목
因政院來十一日輪對取稟有是命
정조 20년 · 목
敎曰都承旨聞有實恙許遞前望單子入之待下批牌招察任
정조 20년 · 목
以李益運爲吏曹參判柳畊爲司諫朴吉源爲校理朴鍾淳爲副校理李翊模爲副修撰贈左承旨趙廷翼贈吏曹判書
정조 20년 · 강
命卒領敦寧兪彥鎬諡號不待撰狀斯速擧行
정조 20년 · 목
敎曰昨見加定官之下直問之大臣諡狀尙不來到云而又聞之甲午以後奏對與事實大臣手自撰成一書藏之家廟雖家人勿使繙閱而主家重違親意無以謄出云外此事蹟皆屬尋常雖非諡狀孰不知之乎旣知其委折之如許而不得賜諡於葬前則豈別般優禮之意乎兪領孰寧諡號不待撰狀斯速擧行事分付弘文館○敎曰未肅拜玉堂牌招大臣議諡旣命爲之兩司備員然後可以署經未肅拜人員亦爲牌招
정조 20년 · 강
命義興縣監李洛秀畿邑相換仍命遣醫官齎傳蔘料於故相李性源夫人仍爲存問
정조 20년 · 목
吏曹啓言義興縣監李洛秀嚴飭不送事命下矣以卽刻下去之意申飭則以爲身病猝重不得下去云雖未知其實病之如何而特敎催促之下不卽下去誠甚未安所當重勘而本曹請推之外無他可施之罰何以爲之敎以故相至親作宰之人只渠兄弟則豈可無端落仕格例所在雖不敢直爲言私云而情理宜諒畿邑另擇相換待啓下幷卽除朝辭下送事分付仍令藥院遣醫官齎傳蔘料於故相夫人仍爲存問
정조 20년 · 강
命奉朝賀金鍾秀關東之行各邑過去時令地方官問其安否道臣狀聞
정조 20년 · 목
江原監司李秉鼎以奉朝賀金鍾秀今月初四日原州邑站過去馳啓敎以連日撼頓能無憊節此後過去形止狀聞之時地方官問其安否措辭報營以爲轉聞之地事該房題送書目
정조 20년 · 목
承旨洪義浩啓言日前金吾草記濟州判官趙敬日拿來事有待待命拿囚之命而判官係是面看交代之窠差代然後始可待命云故仰達矣敎以令該曹差代
정조 20년 · 강
獻納韓興裕上疏賜批削捕將趙圭鎭職仍命附陳穀物事問于廟堂
정조 20년 · 목
初七日疏略曰臣於月前忝叨憲職時値南營動駕隨諸臺後聯陳匡救之章到院而爲司謁所阻搪疏凡五六呈竟未入徹噫官以諫名事係隄防言出忠憤而或阻於門將或阻於騎省以至見阻於司謁而極矣如是而尙可以臺閣自處乎只此一節卽臣自劃之鐵限日者諫省除旨又下於遇災求言之際聖旨惻怛諸僚竭蹶其在分義寧敢逡巡而目下賤疾不但强策之無路區區私義竊有所不自安者今之處言地者一副當不得請不可已者曰禁令之還收也割下罪名之還籍也伊日賓筵諸臺之開口第一言不出此箇義而未蒙開允依舊伈泄雖使臣舁疾而登筵所欲言者無外於此則諸臣之所未得請者以臣拙辭淺誠尙何望回天乎有言責者不得其職則但當引義自處而已此臣所以寧被方命之誅不敢爲進身之計者也伏乞曲察微諒亟賜嚴勘焉噫天之仁愛我殿下者不以祥而必以災者吁亦至矣古人以無災謂天之忘我以有災謂天之愛我第以近日事言之春雪乖常晚霜失節無花之異無麥之憂爲災不一而君臣上下未見有大警動大恐懼之意天乃以虹貫之變丁寧以警告之於是乎亟發德音至停廟享引接臣隣咨詢訏謨弭災之策靡不用極採蕘之問至及遐外以我殿下宵旰之念對越之誠側身求助何待災異之來而若其恤恤焉恐恐焉不自遑寧之意尤著於遇災之時則天之所以益聖我聖主者夫豈偶然也哉然而半日都兪之席服肱耳目之昌言嘉謨必當迭陳於前轉災爲祥之機若在卽日而筵退之後不過上下酬酢之出擧條頒朝紙而已夷考其實則何嘗有一事之奮發一言之措施者乎臣愚死罪不敢以殿下應天之擧謂之以實而不以文惟願殿下毋曰災已過而恒若有災毋曰言已求而益思來言不必別求新奇遠問草野只就諸臣所已陳之言亟賜開納擧行得盡而要其歸則特不過一誠字而已伏願殿下益加惕念焉臣竊覸我殿下道冠百王治侔三代宜其克享天心休祥荐臻而天之示警若是諄諄者必有所召臣不敢傅會爲說而請以目下一二事條擧而略陳之以言乎懲討則坡山一隅便作逋藪蹤跡疑眩而法不得施沁水一帶偏沾恩波往來絡繹而人莫誰何名在臺啓者一蒙允兪外若施法而內實見宥罪籍王府者一經赦典丹書盡抹而隄防漸懷喉院不得爭難禁堂不得覆逆三司不得匡救一有難處輒設禁令外以門將騎省沮遏之內以院吏司謁阻搪之唐虞罪四之時豈有是耶伏願殿下欲責懲討以誠則亟寢設禁之令焉以言乎言路則聖聰雖恢於容諫讜言未聞於抗直官師之相規猶患含默何以補袞職之闕故紙之謄傳猶或規避何以論時政之失古有諫鼓之設而今焉象魏之懸法古有鳴鳳之風而今焉噤烏之貽譏年前江樓畿營之事是何等非常之擧也時則有排闥直入者有持斧請伏者有痛哭者有血疏者若將有不與共生之意而自是以來殿下之過擧非止一再而庭臣之玩愒視若尋常臣未知前之苦口力爭者果已耳慣目熟而然歟夫何數年之內氣節之委靡一至於此此雖出於群下之不誠而亦莫非殿下之所使然也歷數御極以後未嘗有一人之以言獲罪者而未見有面折廷爭之風則聖人果無過而然歟欲開言路而不罷禁令則是亦聖人之過也君上有是過而群下無一言若使賈誼在廷則其所慷慨憂歎必不止於痛哭流涕而已伏願殿下欲求進言之以誠則亟恢虛受之量焉以言乎刑政則朝廷專尙寬仁而邑倅之侵虐轉甚囹圄殆至空虛而閭巷之橫殺相續嶺邑之一倅殘暴不法恣意濫殺過客之奴主幷命邑儒之父子共殄傳說狼藉聽聞驚慘傳生之廷議從輕之聖意欲存風敎而反啓後弊率以漢祖三章之法則寧有是耶歲初街路殺越是何等變怪也世或有無於理之事而强以解之則不無可解之道又或有不近情之跡而臆以斷之則不無可執之端而今此之變實前所未有之大疑獄也究於理而難解求其說而不得其所按驗之道固當十分詳審多般窮詰使犯者無得倖逭死者得伸幽冤而側聞捕廳盤覈之初不過屍親之按問無他干犯之推究事涉䵝昧跡近漫漶身爲刑官緩治疑獄莫體明愼之念不思窮覈之道奉公按獄之體豈容若是凡此二條足爲干和之一端一婦之冤猶致五月之霜況嶺外之幾十冤魂都下之殺一不辜而償命之典尙未夬施其在烹弘羊天乃雨之意不可不嚴加處分臣謂當該邑守亟允臺啓之請當該捕將亦施竄配之典斷不可已也若其未盡究覈之情節更加嚴査鉤得罪人以洩冤恨亦可爲消災之方矣以言乎官方則承傳太頻疏滯或濫至以荒蕪之一策而直授百里之重任特念勳勞之先故而遽命釁孼之檢擬京官之汰宂乃是目下急務而加設益繁文倅之增窠卽是近來新式而蔭武多占都憲之極選欲尊臺閣之長而輒循過引之意反歸虛縻國子之久任欲責作成之效而一有情外之言任其撕捱中批特除初元之所難愼而間多誤恩未免鮮終之歎添書落點列朝之所未有而創開新規恐匪裕後之謨南儒之語涉誣世而反侈牧民之官士論方張西藩之責重壯鑰而忽授遭彈之人物情不愜伏願殿下愼惜名器用人以誠焉以言乎科弊則一經場屋枷械相望一試殿庭責敎備至則士習之不古科場之不嚴胡至於此以今之科弊較前之試規則不可但以蕩然言耳粵在殿下卽阼之初嚴立科規痛禁宿弊故借述者自知退步倩筆者不敢冒赴可謂不令而嚴矣間因慶科過加闊狹二百司馬之外或有額外之尾付者一二賜第之後或有生進之道取者或日次應講而卽地唱名者有之或在家應製而格外直赴者有之甚至於進箋之方外儒特設別科課製之居齋生許除寢郞自此倖門一開而躁進漸盛奔走爭先無難冒犯此誠士子之過而至於今番別試則有缺多士之望此則憲臺已備陳之矣臣不必架疊而雖以武所事言之初以鐵箭百十步行會於諸道及其咸聚之後忽以百三十步改規至使八道裹足之武士初不控弦徒費齎糧畢竟全一所闕榜而止渠輩之落莫姑捨之朝家令甲豈如是顚倒耶無識武夫不知弛張之聖意反致怨言之朋興伏願殿下欲嚴科場則先明試規無使不才者冒進焉以言乎風俗則奢侈成風糜費日滋市井之巾服殆同朝士之樣傔僕之袍鞋依然士夫之儀此則自有法禁猶屬餘事而加髻之罷欲爲祛奢而單髢倍高靑氅之制欲爲省費而紬衣及華至如第宅之踰制飮食之尙侈尤爲耗財之極弊也一容膝之地而或費數三千之金一下箸之間而或捐數百錢之財財用安得不竭風俗安得不薄且游衣游食之輩名未八籍跡不編伍惟以掠人之財蕩人之產爲事入而煽動訛言出而騷擾民間雖以始興一事言之咫尺駕過之地有此竊發之患誠非細憂伏願殿下嚴飭內外捕廳亟行戢治之政焉嗚呼比年以來耽羅船粟之哺殆無虛歲島陸俱困接濟罔涯卽見湖南伯疏本則其所爲沿民陳弊非不纖悉而此不過目下燃眉之捄急而止耳臣嘗待罪南邑略知此弊爲南民切骨之瘼矣朝家之區劃沿穀送作島賑者必取其精實無縮故當其裝送之際取留庫中穀物簸之揚之精而又精及其入島之後準斛而捧之殆如上納之物船人逋縮甚至鬻船蓋其一石所縮小不下七八斗百石區劃縮居其半許多所縮邑倅無以自當營門莫可區處其勢不得不分定於民結以充其數今年如此明年又如此沿海人民若聞濟州飢荒則輒蹙頞相告曰薄田所收何以當濟穀之縮乎似此民情不待臣言我聖上亦可以察燭而憫憐之矣捄弊之道非有別法不過申明舊典而已湖邑倉籍有交濟穀名色此所以備他道之荒也此糴穀品比諸衙門所管精麤迥異設法之初以此糴濟彼荒斛準而品精如干所縮不過一二斗官備不難民徵無多數十年以來長吏不飭姦胥恣弄其麤其縮與凡糴無異今若更申舊令凡以交濟穀爲名者開倉之初別加察飭務捧精實如有不時移轉之擧則以此穀需此用官無簸揚之費穀無欠縮之患民無分徵之苦此在一號令申飭間事耳若其交濟穀不敷處又以他衙門所管者移作此箇名色則當其精穀捧入之時民或不便而及其濟穀移送之時民乃知惠其間節目之詳操切之嚴惟在道守臣奉行之勤慢臣不必煩陳伏願殿下分付廟堂另飭該道俾有實效焉至是批以諸條說弊雖不蹈襲間多不審處鄕人做錯何必齗斷至於箕伯可謂得人則何云不愜嶺倅事廣詢酌處屬耳捕將事若有干犯之可問而不問則厥罪不輕而風傳猶難盡信爲先削職附陳穀物事問于廟堂爾其勿辭察職
정조 20년 · 강
承旨李肇源檢閱吳泰曾金履永副應敎李明淵陳疏徑出竝命牌招遞大司成李晚秀以尹得孚代之前望也
정조 20년 · 목
政院啓言右副承旨李肇源因獻納韓興裕上疏謂有情勢陳疏出去原疏以齋日不得捧入而伴直無人請同副承旨李晋秀卽爲牌招敎以右則節製賜第亦必發啓爭執此則以直赴會試之規拔例賜第也日次講賜第載在法典而除非生進皆是學生言者之言過矣右副牌招入直又啓言副應敎李明淵謂有情勢陳疏徑出原疏才已退却矣所當直捧禁推傳旨而此與無端徑出有異請推考仍卽牌招允之又啓言檢閱金履永因獻納韓興裕上疏謂有情勢檢閱吳泰曾以館規幷陳疏徑出原疏才已退却矣所當直捧禁推傳旨而此與無端徑出有異請推考仍卽牌招敎以曰以直赴則殿試與會試一也應製直赴非特渠也與上番牌招入直又敎曰重臣則以不爲曲諒謂關四維臺臣則以任其撕捱謂非責成姑置兩說之孰是而時任泮長添一情勢行大司成李晚秀許遞前望單子入之
정조 20년 · 강
遞承旨閔台爀以李書九鄭尙愚爲承旨竝前望也
정조 20년 · 목
承旨閔台爀不爲仕進政院啓請牌招敎以聞有實病許遞前望單子入之待下批牌招察任
정조 20년 · 강
以李始源爲檢詳口傳也
정조 20년 · 목
敎曰政府薦狀待啓下檢詳令該曹口傳差出
정조 20년 · 강
義興縣監李洛秀永平縣令李宗明相換口傳也
정조 20년 · 강
仍任前吏曹參判黃昇源
정조 20년 · 목
敎曰政官當爲備員開政未肅拜吏曹參判許遞前參判黃昇源仍任○敎曰政官牌招開政新除授參判亦爲牌招同參政事
정조 20년 · 강
以李冕膺爲承旨前望也
정조 20년 · 강
命諸臺牌招諡號署經
정조 20년 · 목
政院啓言合辭許久闕啓事甚未安請除在外外未肅拜兩司諸臺幷爲牌招敎以諡號署經當爲擧行諸臺牌招使之備員擧行
정조 20년 · 목
以李益運爲刑曹參判李書九爲同春秋鄭復煥爲翼陵參奉初仕也○敎曰政官下直誤傳更卽牌招諡望使之下批○再政以鄭觀輝爲掌令贈右議政金景瑞諡襄毅甲胄有勞曰襄强而能斷曰毅贈領議政趙憲改諡文烈勤學好問曰文改以道德博問曰文剛克爲伐曰烈改以秉德尊業曰烈贈吏曹判書申曼諡孝義慈惠愛親曰孝見義能終曰義贈戶曹判書柳彙進諡忠毅臨亂不忘國曰忠强而能斷曰毅贈兵曹判書崔孝一諡忠壯危身奉上曰忠武而不遂曰壯贈吏曹判書柳夢寅諡義貞先君後己曰義不隱無屈曰貞贈兵曹判書吳定邦諡貞武不隱無屈曰貞剛强直理曰武贈吏曹判書尹慶元諡忠莊臨亂不忘國曰忠死於原野曰莊贈吏曹判書趙廷翼諡忠肅臨亂不忘國曰忠執心決斷曰肅贈吏曹判書任珹諡忠僖慮國忘家曰忠小心畏忌曰僖左議政兪彥鎬諡忠文慮國忘家曰忠勤學好問曰文
정조 20년 · 강
持平鄭㝡成啓請李福潤三司改正賜批
정조 20년 · 목
㝡成陳前啓又啓言噫啓辭罪人柳師文事關係何如而當初聲罪非但渠子之連坐肆發凶言至登臺啓言之虛實雖未的知而在今究覈之道惟當更問於當初發論之臺臣言若爽實則首發者當受誣人之罪事果眞的則師文宜伏亂言之律而積年論啓尙未究竟此因刑政之失當也日前持平李福潤筵席傳啓之際忽此漏却仍歸停啓之科夫臺啓停連事關重大而因一臺閣之做錯至使莫重之罪名遽然停啓揆以臺體萬不成說該臺臣刊改之請已發於向日入侍之憲臣而兪音不下輿論未愜請前持平李福潤施以三司改正之典批以不允李福潤事豈可若是乎
정조 20년 · 목
政院啓言臺啓事體何等重大而不爲正書雜以胡草事極駭然當該注書所當重勘而本院無他可施之罰敎以拿處
정조 20년 · 강
召見諸閣臣及知中樞李敏輔廣州留守徐有隣京畿監司金文淳戶曹判書李時秀水原留守趙心泰于便殿
정조 20년 · 목
敎曰來待諸臣入侍
정조 20년 · 강
以徐有大爲左邊捕盜大將
정조 20년 · 강
平安監司李亨元上疏辭職賜批
정조 20년 · 목
疏略曰嗚呼臣之事我殿下二十餘年之間天地之無私而若於臣私之雨露之不偏而若於臣偏之人或有因其地望節次推遷而臣則非我聖明特恩何以致此人或有抱其才具多藉吹噓而臣則非我聖明奬拔孰爲臣地孤弱無比而惟聖明憐之鈍劣莫甚而惟聖明導之逮臣待罪湖藩無一善狀僨誤相繼瘡疣百出偏荷聖度隨處曲庇眷戀天地之恩全昧危辱之機以致人怒鬼猜過福生災遂一墜而陷於罔測當是時也擧世滋惑而誰爲臣解之同朝共恥而誰爲臣惜之惟聖上照燭哀矜拯拔洗滌靡不用極臣由是感激泣涕不敢復引所以有除輒膺殆若無故猥從大夫之後少申往役之義而至若今者之命死不敢冒承者是豈但爲臣之故也哉西藩爲任之重臣旣悉陳于前而今忽以如臣之無地望無踐歷而又僇廢者苟然充位則西州吏民之瞠然相顧莫不驚惑猶屬餘事竊恐世之重惜公器者必皆曰誤恩極矣名器壞矣而西藩之職自此而輕矣疑怒謗讟之轉極又不知何等駭機伏在何處畢竟止於厚辱聖簡重誤身命而已果然公議難誣臺劾峻發臣惟當兢惶蹙伏恭俟體諒之恩而第此重任之縻銜雖在一刻之間有不敢容默伏乞亟命鐫改仍賜斥退批以義無必遞卿其勿辭斯速出肅
정조 20년 · 강
大司成尹得孚上疏辭職賜例批
정조 20년 · 강
遞掌令申史澳鄭觀輝持平朴柱遇以金星甲韓用鐸爲掌令趙彥哲爲持平竝前望也
정조 20년 · 목
政院啓言諡號署經事命下矣大司憲徐有臣牌招啓辭未下執義李城輔掌令申史澳鄭觀輝持平朴柱遇俱在外只有持平鄭㝡成一人無以備員擧行敎以都憲及山林外在外人許遞前望單子入之待下批牌招擧行
정조 20년 · 강
命平薪前僉使金就明姑令仍任新僉使李應器待窠調用
정조 20년 · 목
壯勇營啓言平薪僉使以瓜滿作闕出代而本鎭新屬外營爲日屬耳凡事殆同草創有難付之生手請舊僉使金就明限軍務節制就緖間姑令仍任允之敎以新除僉使李應器承傳自別而外營亦有所重雖令仍任豈可無故作散分付該曹待窠卽爲調用
정조 20년 · 강
分揀檢閱金履永禁推傳旨推檢閱吳泰曾
정조 20년 · 목
政院啓言檢閱金履永謂有身病陳疏徑出依定式禁推傳旨捧入敎以分揀又啓言檢閱吳泰曾謂有館規陳疏徑出原疏才已退却矣所當直捧禁推傳旨而此與無端徑出有異請推考仍卽牌招入直允之
정조 20년 · 목
敎曰明日當由逌瞻門展拜景慕宮該房知悉
정조 20년 · 강
詣春塘臺行皇壇望拜禮
정조 20년 · 목
具翼善冠黑圓領袍出宜春門就版位行禮如儀還至乘輿所召見右議政尹蓍東藥院提調沈頤之予謂承旨曰忠良子孫儒武之參班者當分製射試取以寓此日之起感皆令留待乘輿還內
정조 20년 · 강
定北苑望拜禮時闕字牌奉來之式
정조 20년 · 목
承旨鄭尙愚啓言北苑望拜禮時闕字牌奉來節次元無一定之規每於行禮日奉詣時刻或早或晩致有今日禮郞之不善擧行自今爲始宣傳官奉標信臨時開永肅門守直官與禮郞趁其時同爲陪詣事永爲定式似好矣從之
정조 20년 · 강
命前假注書徐俊輔仍察廳任
정조 20년 · 강
敍注書罷職人口傳還付翰林金履永亦爲還付
정조 20년 · 목
敎曰飭已施注書罷職人敍用口傳還付其中翰林金履永亦爲口傳還付翰林竝卽牌招
정조 20년 · 강
以李儒敬爲禁軍別將
정조 20년 · 강
試參班皇朝人及忠良人子孫製射召見入格人于誠正閣施賞有差
정조 20년 · 목
以社稷山河在眼前爲詩題等閑擁出扶桑日爲賦題試蔭官及儒生于賓廳命御營大將李漢豊兵曹參判李晩秀率武臣及閑良試射于中日廳敎曰儒武入庭人之分試製射豈爲渠曹欲寓此日之起感賦三中居首幼學曹錫正朱書百選一件之次三下幼學曹錫倫黃載鼎各內下別壯紙二卷端午扇二柄草三下進士李海魯業儒申滃生員南益裕幼學金在源李厚夔金載儁生員任壽益各內下紙一卷端午扇二柄次上生員曹鴻振幼學曹始振閔吉鉉生員金炳翼幼學洪容默各內下紙一卷端午扇一柄賜給詩三中居首前察訪金獻行朱書百選一件之次三下敎官金明淳進士金重淳各內下別壯紙二卷端午扇二柄次上別提尹光浚幼學金履實洪集圭許霖金定根金永淳金履鏽各內下紙一卷端午扇一柄賜給柳葉箭四中五分居首親軍衛閑良李玉鉉綾原之家何循常格直赴殿試之次邊三中主簿李柱哨官鄭弘哲出身李應權各內下筒介一部邊二中閑良趙文錫王道敬李宅鉉各內下弓一張貫一中僉知李孝承等邊一中京畿中軍李旭祥等各內下箭一部端午扇一柄賜給
정조 20년 · 강
遞承旨李鼎揆
정조 20년 · 목
自前日夜五更至是日午時測雨器水深一寸一分
정조 20년 · 강
命校正莊陵志行護軍李書九仍差編堂與兵曹參知李義駿等眼同淘洗
정조 20년 · 목
敎曰莊陵志編輯成命已久兵曹參知李義駿前承旨尹光普等編役幾皆脫稿而因宰臣李書九之出按湖南獨於校正一事未及爲之今日取見編置之本若費一兩日可以訖工行護軍李書九仍差編堂兵曹參知李義駿眼同淘洗無或抛置前承旨朴基正亦令同爲看檢前府使成大中令該曹口傳付軍職使之來待內閣
정조 20년 · 강
以趙尙鎭爲咸鏡監司備薦也
정조 20년 · 강
命前假注書金處巖權察廳任
정조 20년 · 강
罷大司諫李尙度正言權晙校理沈興永修撰李基讓職
정조 20년 · 강
命前都承旨黃昇源仍任